Γνωμοδότηση της Ευρωπαϊκής Οικονομικής και Κοινωνικής Επιτροπής για την Πρόταση κανονισμού του Συμβουλίου για την τροποποίηση του κανονισμού αριθ. 79/65/ΕΟΚ περί δημιουργίας δικτύου γεωργικής λογιστικής πληροφόρησης επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα

(COM(2003) 472 τελικό - 2003/0182 (CNS))

(2004/C 32/22)

Στις 16 Σεπτεμβρίου 2003 και σύμφωνα με το άρθρο 37 παράγραφος 2 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Στις 23 Σεπτεμβρίου 2003, το Προεδρείο της Ευρωπαϊκής Οικονομικής και Κοινωνικής Επιτροπής ανέθεσε στο τμήμα "Γεωργία, ανάπτυξη της υπαίθρου και περιβάλλον" την προετοιμασία των σχετικών εργασιών.

Δεδομένης της επείγουσας φύσης των εργασιών, η Ευρωπαϊκή Οικονομική και Κοινωνική Επιτροπή, κατά την 403η σύνοδο ολομέλειάς της, της 29ης και 30ής Οκτωβρίου 2003 (συνεδρίαση της 29ης Οκτωβρίου), όρισε γενικό εισηγητή τον κ. Allen και υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Το δίκτυο πληροφόρησης που δημιουργήθηκε με τον κανονισμό αριθ. 79/65/ΕΟΚ παρέχει στην Επιτροπή αντικειμενικές και σημαντικές πληροφορίες σχετικά με την ΚΓΠ και είναι ένα χρήσιμο εργαλείο τόσο για τα κράτη μέλη όσο και για την Κοινότητα.

1.2. Οι δαπάνες για τα μηχανογραφημένα συστήματα στα οποία βασίζεται το δίκτυο, όπως και για τις μελέτες και για τις δραστηριότητες ανάπτυξης άλλων πτυχών του δικτύου, θα πρέπει να είναι επιλέξιμες για κοινοτική χρηματοδότηση.

1.3. Σκοπός της παρούσας πρότασης, συνεπώς, είναι να συμπεριληφθούν αυτές οι δράσεις στον κανονισμό αριθ. 79/65/ΕΟΚ, ώστε να δημιουργηθεί μία κατάλληλη νομική βάση για τη χρηματοδότησή τους.

1.4. Επιπλέον, για λόγους διαχείρισης, προτείνεται να επιτραπεί στην Επιτροπή να τροποποιεί τον κατάλογο των περιφερειών των κρατών μελών που εμφαίνεται στο παράρτημα του κανονισμού αριθ. 79/65/ΕΟΚ μετά από αίτηση ενός κράτους μέλους.

2. Παρατηρήσεις

2.1. Η ΕΟΚΕ πιστεύει ότι η συλλογή λογιστικών δεδομένων σχετικά με τα εισοδήματα και την επιχειρησιακή λειτουργία των γεωργικών εκμεταλλεύσεων έχει ουσιώδη σημασία. Τα δεδομένα αυτά είναι ιδιαίτερα σημαντικά για να μπορέσουμε να παρακολουθήσουμε τις επιδράσεις της ενδιάμεσης αναθεώρησης της ΚΓΠ στα εισοδήματα των γεωργών, καθώς και τις μεταβολές των εισοδημάτων των γεωργών που ενδέχεται να προκύψουν από οποιαδήποτε συμφωνία του ΠΟΕ για τη γεωργία.

Στο πλαίσιο των διαπραγματεύσεων του ΠΟΕ είναι απαραίτητο να έχουμε ενημερωμένα και ανεξάρτητα δεδομένα για τα εισοδήματα των γεωργών της ΕΕ, προκειμένου να αξιολογήσουμε τις επιπτώσεις των διάφορων προτάσεων που υποβάλλονται στον ΠΟΕ σε σχέση με τη γεωργική πολιτική.

Το Δίκτυο Γεωργικής Λογιστικής Πληροφόρησης (RICA) είναι η μεθοδολογία με την οποία παρέχονται στους υπευθύνους για τη χάραξη πολιτικής αντικειμενικά και ανεξάρτητα δεδομένα για τα εισοδήματα και την οικονομική λειτουργία των γεωργικών εκμεταλλεύσεων σε όλη την ΕΕ.

2.2. Η ΕΟΚΕ συμφωνεί πλήρως με την πρόταση της Επιτροπής να τροποποιηθεί ο κανονισμός αριθ. 79/65/ΕΟΚ με την προσθήκη του άρθρου 2α.

Το παράρτημα του κανονισμού περιέχει ένα κατάλογο των εδαφικών διαιρέσεων (περιφερειών), ο οποίος αντικατοπτρίζει τις διάφορες γεωργικές συνθήκες που επικρατούν στα κράτη μέλη. Επί του παρόντος, χρειάζεται απόφαση του Συμβουλίου κάθε φορά που ένα κράτος μέλος επιθυμεί να αλλάξει μία περιφέρεια για τους σκοπούς του προαναφερθέντος δικτύου.

Η ΕΟΚΕ πιστεύει ότι αυτή η διαδικασία θα πρέπει να αντικατασταθεί με ένα πιο αποτελεσματικό σύστημα.

Η τροποποίηση της Επιτροπής προτείνει να μπορούν οι αλλαγές των περιφερειών να γίνονται σύμφωνα με τη διαδικασία που θεσπίζεται στο άρθρο 19, υπό τον όρο ότι η αίτηση αλλαγής αφορά τις περιφέρειες του κράτους μέλους που υποβάλλει τη σχετική αίτηση. Το θέμα θα μπορεί τότε να συμφωνείται μεταξύ της Επιτροπής και της Κοινοτικής Επιτροπής, με τον τρόπο που περιγράφεται στο άρθρο 19.

2.3. Η δεύτερη προτεινόμενη τροποποίηση του κανονισμού 79/65/ΕΟΚ είναι η αντικατάσταση του άρθρου 22 παράγραφος 1. Επί του παρόντος, δεν υπάρχει κατάλληλη νομική βάση για τη χρηματοδότηση των δαπανών των μηχανογραφημένων συστημάτων που χρησιμοποιεί η Επιτροπή για την παραλαβή, την επαλήθευση, την επεξεργασία και την ανάλυση των λογιστικών δεδομένων. Αν τα κονδύλια για τη χρηματοδότηση του συστήματος δεν θεμελιωθούν σε κατάλληλη νομική βάση, η χρηματοδότηση αυτή θα σταματήσει.

Η ΕΟΚΕ υποστηρίζει πλήρως ως επείγον ζήτημα την ανάγκη να θεμελιωθούν οι δαπάνες για το Δίκτυο Γεωργικής Λογιστικής Πληροφόρησης σε κατάλληλη νομική βάση, με την εγγραφή τους στον προϋπολογισμό της Κοινότητας, στο τμήμα της Επιτροπής. Η ΕΟΚΕ υποστηρίζει επίσης πλήρως την τροποποίηση που προτείνει η Επιτροπή στον κανονισμό αριθ. 79/65/ΕΟΚ για να επιτευχθεί αυτό το αποτέλεσμα.

2.4. Τα νέα κράτη μέλη θα ενταχθούν στην ΕΕ τον Μάιο του 2004. Πρέπει να διασφαλίσουμε ότι θα υπάρχουν οι κατάλληλες διαδικασίες για τη παραλαβή αντικειμενικών δεδομένων σχετικά με τα εισοδήματα των γεωργών από τα νέα κράτη μέλη.

Κατά τη γνώμη της ΕΟΚΕ, το άρθρο 19 θα πρέπει να τροποποιηθεί με την προσθήκη της εξής παραγράφου:""

3. Συμπεράσματα

Η ΕΟΚΕ συμφωνεί πλήρως με την πρόταση της Επιτροπής να τροποποιηθεί ο κανονισμός αριθ. 79/65/ΕΟΚ με την προσθήκη του άρθρου 2α και την αντικατάσταση του άρθρου 22.

Βρυξέλλες, 29 Οκτωβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch